khistorydata/jeongjo-sjw-relations huggingface dataset:
정조 10년
丙午閏七月初四日辰時。上御瑤華堂。都監堂上入侍。命行京畿進香時。魂宮都監堂上李性源徐有隣尹蓍東。郞廳洪義榮洪元燮具膺李晩秀。墓所都監堂上具善復。郞廳許晪。右承旨趙興鎭。左副承旨李祖承。同副承旨李泰永。記事官金孝建。事變假注書尹光顔。記注官金健修。記事官李崑秀尹行任。以次進伏訖。上謂善復曰。壙中役事。幾何爲之乎。善復曰。半月墳形。今方始役矣。上曰。許晪入來否。命進前。上曰。退壙之許大。誠無益矣。所謂明器服玩之類。極些小。且退壙中。自致空闕易生風氣。不若堅實無罅之爲好也。大抵上古用殉之時。則壙中之廣闊。可知。而今則明器之屬。幾盡減除。先朝又除木奴婢。則退壙所入。簡約極矣。善復曰。退壙中。納所入器皿後。以土實之。無空闕之患矣。上曰。如玉帛函中。亦多空闕處矣。上曰。玉帛所入石函。以全石爲之乎。蓍東曰。以全石爲函。別以一片石爲蓋矣。上曰。誌石亦依此爲之乎。蓍東曰。誌石亦入於全石函。而副本則以六片石相合爲函矣。有隣曰。徽旨牌。當入於服玩櫃。而忘未提稟矣。上曰。方置何處乎。有隣曰。徐判府事曾受出。奉藏於都監矣。上曰。服玩櫃已着片鐵。難以追入矣。有隣曰。當別造一櫃。奉安矣。上曰。何必別造。當從便爲之。還爲內入。可也。上曰。俄者來此。忽見皁隷群入。問之。則爲鋪陳入來云。此等事。初無主管者。而使渠輩任自攔入於閤門內。極爲駭然矣。竝令都監科治。中官輩皆拿處。可也。上曰。誌石。何時埋安乎。善復曰。封墳後置魂遊石。而埋安於其下矣。上曰。哀冊亦入於退壙乎。蓍東曰。退壙中先納哀冊。玉帛則奠于哀冊之南矣。上曰。退壙周圍。盡入於封墳內乎。善復曰。似未能盡入矣。上曰。誌石函中。以細沙實之乎。蓍東曰。然矣。善復曰。昨日戶判。以軍兵入直處改造事。出擧條矣。戶曹事亦無怪。而軍門則實難奉行矣。且不善看守之罪。臣實當之。初無令甲之事。而今乃爲臣罪狀。殊爲不安矣。前日已捉得盜去材瓦者。推送于戶曹。而今番則決不可擔當造成。若自戶曹造成。則日後修築。當自軍門當之矣。上曰。昨日出擧條之事。不可銷刻於俄頃間。卿須相議。從便爲之。好矣。性源曰。本曹草記批旨內。禁軍二番隨駕。餘則扈衛事。命下。而除都監領役及各差備應參之類。則餘數爲八十九人。此則當爲扈衛。而若從前信地。東營前路結陣。則必有狹窄之慮。自通化門館峴至結陣。似爲便宜。敢此仰達矣。上曰。依爲之。出擧條性源曰。習儀時挾輦軍。減半。前後牌軍。以四分一磨鍊事。命下矣。禁軍則依正日例。以百人磨鍊乎。敢稟。上曰。依爲之。出擧條性源曰。在前郊外動駕時。程道雖近。內吹連爲給馬矣。今番親臨墓所時。依例給馬乎。敢稟。上曰。今番則除之。可也。出擧條性源曰。日昨草記批答。兵曹摠府堂上隨駕。而無郞廳參班之敎。何以爲之乎。上曰。似誤書矣。以郞廳各二員。添書以出。可也。性源曰。還宮時。慶熙宮門路。何以爲之乎。上曰。臨時取稟。可也。上曰。都監堂上中。兵判則以大駕陪衛出去。可也。上曰。昨聞外梓室陪進翰林之言。則梓室離發少間。便到墓所云。靷行亦似於未明出抵矣。頃日卿等。以天明後動駕爲言。而實難留待天明。勢當卽發。而路祭所窄隘。易致傷人之患。禮判須一往。看審形止而來。好矣。性源曰。今此親臨墓所時。隨駕將臣服色及留都大將服色。當爲磨鍊。而取考前例。則己酉年隨駕將臣。着戰笠戰服。留都大將。着黑笠黑天翼虎鬚笠飾矣。今番依此磨鍊。而守宮大將服色。亦依留都例磨鍊乎。敢稟。上曰。依爲之。出擧條上曰。禁軍額外。幾何。性源曰。額外百八十人內。前銜六十。甲辰科一百二十矣。上曰。春秋試射。何以爲之乎。性源曰。以泮製通方外之規言之。若無特敎。則只泮儒應試。然則額內額外。有難通同許赴矣。有隣曰。額外一竝許赴。似無妨矣。上曰。墓所看役。誰爲之乎。善復曰。鄭東仁柳惠根二人矣。上曰。隧道閣。今番則善爲之乎。善復曰。旣經丙申因山。故果善爲之矣。上曰。結裹時。以油芚爲外裹乎。性源曰。然矣。而油芚上裹以紅氊。亦好云矣。上曰。紅氊十二張付乎。蓍東曰。九張付而甚廣矣。上曰。油芚上加柩衣。則所見。不好矣。蓍東曰。補編則初無油芚矣。上曰。丙申用油芚矣。蓍東曰。補編紅氊。亦日寒。則用之云矣。上曰。似是日寒用紅氊。日熱用油芚。而丙申則兼而用之矣。有隣曰。私家結裹。必用油芚者。爲沾濕之慮也。旣無此慮。則雖不用。可矣。且複衾及紅氊之內。間以油芚。剛柔不敵。難以結裹矣。上曰。油芚揉熟。如油帳樣而用之。則不至過剛乎。有隣曰。油帳則揉熟而後始加油。旣已着油。則恐難揉熟矣。上曰。油芚裁割。如硯匣假衣樣。一承一冒。而列裹紅氊。似好矣。性源曰。今日日氣晴朗。柩衣畫黼爲之乎。上曰。大棺衣及壙中棺衣竝爲之。而裏面二重棺衣。則勿爲畫黼也。小喪則棺衣當爲二重。而今番適因錦緞之有餘。以三重用之。而此則不可爲例矣。上曰。洪元燮進前。上曰。永善堂。盡爲修改否。元燮曰。已畢役矣。上曰。小星堂。卽爲修理。以此爲內廚。可也。元燮曰。要轝門路。霽光門則狹窄不可出。泰寧門外傾仄處。稍治之。令平坦。則似可容要轝及百官排立矣。性源曰。城外屛門把守。南門外一處外。皆令除減事。命下。而從前訓御兩營把守處。不可不擧行事。頃已筵稟矣。訓局字內屛門。爲四十八處。減半軍六十五名。分排把守。御營字內屛門。爲二十四處。減半軍三十名。分排把守。兩營餘軍九十五名。依前草記。分屬守摠兩營。何如。上曰。依爲之。出擧條上曰。各處進香文。自魂宮都監謄置。載於謄錄。可也。上曰。今日進香。朝上食兼行。卿等退出參班。可也。諸臣以次退出。百官入就位。引儀引京畿觀察使徐有防。升詣靈座前。行禮如儀訖。以次退出。
정조 10년
丙午閏七月初四日午時。上御重熙堂。左副承旨入侍時。左副承旨李祖承。假注書金祖淳。記事官李崑秀尹行任。原任直提學徐有防。以次進伏訖。上曰。昨日禁府草記。李錫寬何爲而公罪照律乎。知入。賤臣承命出傳。回奏曰。以前勘他囚例擬律。故爲公罪云矣。上曰。洪尙德則何故以十年禁錮擬律乎。禁錮律之不行己久。前後晩時裝載守令。皆用奪告身定配之律。而洪尙德之獨以禁錮擬律者。事甚逕庭。卽招禁府擧行書吏。詳細。知入。賤臣承命出傳。回奏曰。大典通編增補受敎條有之。而律云。過限未裝發十日。則三年禁錮。二十日。五年禁錮。一朔。則十年禁錮。而大典通編。自今年始用。故以此擬律云矣。上曰。然則尹行履。何故罪止於罷職乎。賤臣承命出傳。回奏曰。尹行履則用不善護送之律。而洪尙德則裝發邑地方官。故其律差重矣。命退。諸臣以次退出。
정조 10년
丙午閏七月初四日酉時。上御重熙堂。坐直承旨入侍時。左副承旨李祖承。假注書金祖淳。記事官李崑秀尹行任。以次進伏訖。上命書傳敎曰。宣薦內禁衛。春秋試射。近來復舊設行。每於孟朔爲之。今秋等試射。卒哭後擧行。已有下敎。當於八月初爲之。額外內禁衛之積滯數多。試射期日姑遠。特爲一體應試事。分付。上覽墓所草記訖。上曰。相地官具聖元召入。賤臣承命出。與具聖元偕入進伏。上曰。今見退壙金井圖形。哀冊櫃之左有空處。此何故也。聖元曰。哀冊櫃及贈玉帛櫃。當爲埋安。而帛櫃長。玉櫃短。故若橫安帛櫃。則服玩明器函。難以埋安。故哀冊櫃之左。不得不有空隙矣。上曰。壙內罅隙。可悶。退壙金井。少縮掘坎。服玩明器。則埋於退壙外。可矣。聖元曰。此則當與墓所堂上。相議爲之矣。上曰。哀冊贈玉帛櫃。分左右埋安。於禮未爲不可。以此下敎。往傳於堂上。退壙金井。必爲少縮。服玩明器。則埋於退壙外原封壙內。俾無壙中空隙之地。爲可矣。聖元曰。當以下敎往傳矣。上曰。退壙穿土。在何日乎。聖元曰。明日當始役矣。上曰。服玩明器函外。又有什物櫃四。此則埋安於望燎石底。可矣。上曰。誌石埋於魂遊石之下乎。埋於長明石下乎。聖元曰。聞埋於魂遊石下云矣。上曰。日勢已暮。速爲出去。俄者下敎。詳傳於堂上。可矣。命退去。仍命退。承史以次退出。
정조 10년
都承旨未差。左承旨李亨元魂宮直。右承旨趙興鎭坐直。左副承旨李祖承坐。右副承旨未差。同副承旨李泰永坐直。注書金孝建仕一員未差。假注書金祖淳仕直。事變假注書尹光顔魂宮直。
정조 10년
李泰永啓曰。合辭方張之時。兩司無詣臺之員。事甚未安。未肅拜呈告人員。竝卽牌招。何如。傳曰。允。
정조 10년
傳于趙興鎭曰。大臣備局堂上引見。
정조 10년
趙興鎭啓曰。大司憲尹承烈。執義李師濂。掌令姜忱朴行淳。持平鄭來百宋翼孝牌不進。監察茶時之意。敢啓。傳曰。知道。
정조 10년
李泰永啓曰。合辭闕。事甚未安。今日政。新除授兩司諸臺。竝待下批牌招。何如。傳曰。允。
정조 10년
有政。吏批。判書兪彦鎬進。參判趙時偉牌不進。參議金宇鎭進。右承旨趙興鎭進。以金履翼爲兼東學敎授。曺允大爲兼南學敎授。林秉遠爲光陵參奉。敬陵令鄭致綏。宗廟令洪秉文。相換。耆老所守直官單李錫垕。金載人爲大司諫。李東郁爲執義。李壽咸爲司諫。孟至大禹禎圭爲掌令。徐有鍊李泰賢爲持平。李秀夏爲獻納。尹悌東趙鎭宅爲正言。
정조 10년
兵批。判書李性源病。參判趙鼎鎭病。參議尹行元病。參知李夔入直進。同副承旨李泰永進。副司直單李度默柳誼洪仁浩。
정조 10년
以修撰朴基正。副修撰尹序東李太亨牌不進罷職傳旨。傳于趙興鎭曰。只推。
정조 10년
兵曹口傳政事。行副司直單李秉模。
정조 10년
趙興鎭。以都摠府言啓曰。副摠管任嵂。以禁衛中軍軍兵等。中日試放事。南別營晝仕出去之意。敢啓。傳曰。知道。
정조 10년
李泰永。以墓所都監都提調意啓曰。今日未時量。半月墳形畢築鍊正後。莎草蓋覆之意。敢啓。傳曰。知道。
정조 10년
李泰永。以墓所都監都提調意啓曰。退壙開金井。在今初六日。臣依例除肅拜出去之意。敢啓。傳曰。知道。
정조 10년
趙興鎭。以訓鍊都監言啓曰。弘化門北邊月廊椽木道里腐傷處。今已修改。把守軍兵。還入直所之意。敢啓。傳曰。知道。
정조 10년
義禁府照目。忠淸前水虞候柳晦源矣。不善護送之罪。雖已罷黜。推諉隣邑之狀。極爲可駭。以此照律。罪杖八十收贖。奪告身三等。私罪。奉敎依允爲旀。功減一等爲良如敎。又照目。北淸前府使鄭益祚矣。倉穀逋欠。旣未覺察。斯還代捧。又違準折。揆以法例。極爲痛駭。以此照律。罪杖一百收贖。告身盡行退奪。私罪。奉敎依允爲旀。功減一等爲良如敎。又照目。淸河前縣監蔡敏恭。貶題之慍懟。有關紀綱。狀辭之駭悖。尤傷事體。究厥所爲。極爲痛駭。以此照律。罪杖八十收贖。奪告身三等。私罪。奉敎依允爲旀。功減一等爲良如敎。
정조 10년
丙午閏七月初五日巳時。上御重熙堂。左副承旨入侍時。左副承旨李祖承。假注書金祖淳。記事官李崑秀尹行任。以次進伏訖。上曰。忠淸道進香文草本。在於魂宮都監堂上處。入之。賤臣承命出。持入。奏曰。方欲正書之際。有取入之命。故不得已以暗草入之云矣。上覽訖。命還下於魂宮。違牌臺諫。一竝出代事。分付吏批。賤臣承命出傳。上曰。政望催促。賤臣承命出傳。命退。承史以次退出。
정조 10년
丙午閏七月初五日酉時。上御重熙堂。承旨入侍時。右承旨趙興鎭。假注書金祖淳。記事官李崑秀尹行任。以次進伏訖。上曰。濟州自願赴役民人等處。雖有饋酒之命。當自內辦下。戶曹則勿爲待令事。分付。賤臣承命出傳。命書傳敎曰。都承旨聞有實𧏮。許遞。命退。承史以次退出。
정조 10년
都承旨未差。左承旨李亨元魂宮直。右承旨徐鼎修坐直。左副承旨趙興鎭坐。右副承旨李祖承坐。同副承旨李泰永坐直。注書金孝建仕一員未差。假注書金祖淳仕直。事變假注書尹光顔魂宮直。
정조 10년
以修撰朴基正。副修撰李太亨尹序東牌不進罷職傳旨。傳于李亨元曰。只推。
정조 10년
傳于李祖承曰。魂宮都監堂郞。禮葬都監都廳入侍。
정조 10년
以大司諫金載人。正言尹悌東趙鎭宅。執義李東郁。掌令孟至大。持平徐有鍊牌不進罷職傳旨。傳于李泰永曰。只推。更爲牌招。
정조 10년
以掌令孟至大。正言尹悌東牌不進罷職傳旨。傳于李泰永曰。只推。
정조 10년
傳于徐鼎修曰。坐直承旨入侍。
정조 10년
傳于李泰永曰。留院公事入之。
정조 10년
以慶尙監司狀啓。金海府使柳仁喆父統制使柳鎭恒。有應避之嫌。令該曹稟處事。傳于徐鼎修曰。令該曹口傳擇差。待下批不多日內辭朝。
정조 10년
李泰永。以禮葬都監都提調意啓曰。神道碑前後面各一本。五處史庫內外奎章閣所奉合八件。入送內閣。又二十件。印出以入之意。敢啓。傳曰。知道。
정조 10년
李泰永。以墓所都監都提調意啓曰。今日午時量。退壙金井排設。仍爲穿壙始役之意。敢啓。傳曰。知道。
정조 10년
李泰永。以墓所都監都提調意啓曰。濟州民人許赴一日之役。待畢役入送事。命下矣。臣等以傳敎辭意。一一曉諭。俾海陬子來之民。咸知我聖上柔遠之盛德。而只今初五。一日領付於補土之役後。依下敎入送之意。敢啓。傳曰。知道。
정조 10년
徐鼎修。以兵曹言啓曰。卽接北所衛將金尙振牒報。則弘化門北邊月廊椽木道里腐傷處。今已修改。蓋瓦把守軍兵。本處還爲入直之意。分付。何如。傳曰。允。
정조 10년
李泰永。以司僕寺一二提調意啓曰。濟州前牧使尹得逵遞任。進上馬三匹。大靜前縣監朴尙春遞任。進上馬二匹。今纔上來。禾毛色別單書入。依例內廐立養之意。敢啓。傳曰。知道。
정조 10년
李泰永。以司僕寺一二提調意啓曰。濟州出來先運年例進上馬八匹。三名日進上馬六十匹。別御乘馬二十匹。歲貢馬二百匹。凶咎馬十匹。合二百九十八匹內。三匹船中故失。二匹到咸悅故失。實納馬二百九十三匹。禾毛色別單書入之意。敢啓。傳曰。知道。
정조 10년
李泰永。以御營廳言啓曰。本廳字內五間水門南邊體城頹毁處修築事。前已啓下矣。明日爲始。修築之意。敢啓。傳曰。知道。
정조 10년
李泰永。以刑曹言啓曰。日前因本曹都囚徒。司憲府所囚罪人尹太平。罪犯虛實。姑未的知。待移文詳覈後稟旨事。草記蒙允矣。卽接該府移文。則太平凌辱兩班。不順其父。本洞諸士夫。以奴名聯呈所志於弊府矣。自本曹照法嚴繩云。故取考其所志。則松亭洞故營將鄭洛奴福興爲狀頭。隣居八家。後錄呈訴。而狀中以爲太平素是極惡之人。四隣擧皆逢辱。而去月二十八日。尹漢突入鄭家內庭。乘醉毆辱。罔有紀極。大抵此漢之行事。居常種種推罵其老父。其蔑法斁倫之罪。依律定配云。故尹太平處。以此辭緣發問目。嚴加究覈。則以爲。鄭營將家。乘渠下鄕。勒買渠之田畔。仍爲築墻。故因此起鬧。雖有不恭之語。突入內庭。初無是事。而至若推罵一款。雖是常漢。旣具人形。則何忍作此無倫之擧乎。此不過見忤兩班。有此呈訴云。故狀中諸奴。該洞任掌處。更爲査問。則後錄八家奴子。皆云初不逢辱於太平。則豈有聯呈所志之理。而況其不順老父與否。元無聞知云。洞任林世珍。以爲因鄭哥之築墻田畔。果有太平之詬辱。而至於不順渠父之狀。實無聞見云。鄭洛已爲身故。其子履權呈訴。故捉來査問。則以爲。太平有八耋老父。而不聽敎訓。使酒凌辱。洞里上下。莫不駭憤矣。日前因築墻事。持杖突入。作拏內庭。故不勝羞憤。備論太平愚頑本習及不聽父訓之事。構出狀草之際。推罵二字。輕易加人。此莫非愚騃無識之致。至於狀中諸家。則常惡太平之爲人。每以聯名呈治爲言。故今番果不通知。以諸家奴名聯呈云矣。尹太平推罵其父之事。隣里諸人。咸以爲初不聞見。雖以元告鄭履權之供觀之。亦以爲輕易加人。莫非無識云。則太平之罪。自歸落空。而至於鄭履權。則因一買田築墻之微事。驅人於罔測之科。假列虛名。誣呈法府。若是無難。究厥所爲。萬萬痛駭。今於査問之下。構誣情節。旣已綻露。自臣曹照法嚴勘。尹太平則詬辱士夫。自有其律。亦爲勘放。何如。傳曰。以常漢詬辱士族。自有當勘之律。不可不嚴治。以徵日後。而事關倫綱之罪名。何等難愼處。無難構呈。致有此上徹之擧。此而歇勘。前此定制之義。果安在哉。依新頒定式。勘律。可也。
정조 10년
司諫李壽咸啓曰。臣於臺職。屢叨蔑效。尋常愧恧。無地自容。向於薇垣之除。以不卽聲討李東馨事。其時臺臣。請罷不言三司。臣亦三司中一也。愧懍之極。尙今靡措。不意亞諫新除。又及此際。嚴畏分義。僶勉出肅。而被論之地。決難冒據。含默之失。宜卽自列。而昨緣侵夜。今始來避。所失尤大。其何敢一刻晏然於臺次乎。請命遞斥臣職。答曰。勿辭。亦勿退待。
정조 10년
持平徐有鍊啓曰。臣稟賦愚鈍。言議巽軟。前後之濫叨臺省。非止一再。而一味媕婀。循默爲事。其不合於淸朝耳目之任。臣固自知矣。果於向來猥忝見職也。臺評峻發。辭義嚴正。寒心之譏。譴罷之請。至今追思。愧恧冞切。自此以往。臺端一步。鐵限在前。玆於昨日召牌之下。不得已冒犯違傲。臣方惶懍縮伏。唯嚴誅是竢。何幸聖度天大。曲推涵容。例勘不加。庚牌又臨。臣誠驚惶感激。莫省措躬之所也。屢犯違逋。揆分悚惶。雖不得不祗肅恩命。而廉隅重防。終不可壞了。以此情踪。其何敢一刻蹲冒於臺次乎。請命遞斥臣職。答曰。勿辭。亦勿退待。
정조 10년
大司諫金載人疏曰。伏以。皇天不弔。春宮邸下。奄棄臣民。日月不居。遠期漸迫。率普冤號。愈久愈深。伏惟我殿下。悼睿質之日。遠念國勢之靡托。觸境疚懷。不瑖有損傷之節。區區下情。祗不勝悲慮之至。仍伏念。臣至愚極陋。無所比數。釁負久積。黥劓莫補。屛跡丘壑。分甘廢枳。不自意。聖度涵覆。曲加抆拭。過蒙陞擢。內外恩除。屢辱寵命。臣誠惶隕感結。不知圖報之所。迺者薇垣新命。又下於千萬夢想之外。臣豈不知怵畏義分。竭蹶趨承。而抑臣於兩司。旣被改正之論。不但臣之自劃有素。殆亦通朝之所共知。況此長官。位望自別。豈敢以如臣滓穢之賤。玷汚名器也哉。近日廉防雖壞。不恤人言。而然猶未聞身被改正之駁。而抗顔臺端者也。嗚呼。方今玄隧旣卜。欑室將啓。此豈臣言私之時。而顧此情勢。關係大防。鐵限在前。轉動不得。召牌再臨。承膺無路。有臣如此。生不如死。玆敢略控血懇。冀伏嚴誅。伏乞聖慈。俯垂矜諒。特許鐫臣職名。仍治臣罪。以肅朝綱。千萬幸甚。臣於乞免之章。不宜贅陳。而秉彛根天。憂憤弸中。略此附陳焉。近日醫官聲討。章疏迭發。而殿下一向靳許。臣民憤冤。久而益切。臣謹按先正臣宋時烈於己亥國恤時。箚論首醫柳後聖曰。後聖之罪。國人皆曰可殺。此人心之自不能已者。夫豈有私怨而然哉。人心之所同。卽天理之所在。人心固不可咈。天理況可違乎。蓋其時申可貴。已卽伏法。後聖特以首醫之故。以次律遠配。而先正持論之嚴如此。必欲正法而後已。若以今日醫官等罪狀。較諸後聖。豈啻十倍而已乎。噫。先斷乳道。情節叵測。過用冷藥。雜試熱劑。許多罪惡。備著於諸臣之疏。一國臣庶。莫不飮氣呑聲。如不欲俱生者。三朔有餘。而此輩猶且晏然偃息於輦轂之下。天下寧有是耶。考之於邦憲。旣多已行之例。稽之於先正。又有已定之論。參之以人心天理。尤有所萬不得已者。伏乞聖明。亟允群情。快正王法。嗚呼。殿下之過於涵貸。豈但此事而已乎。近年以來。義理益晦。隄防愈解。臣之待罪外邑。已過二載。而其間變怪。尙忍言哉。噫嘻。甲辰秋逆變。實是載籍以來所未聞所未有之事。一國臣民萬世不忘之讎。而适雲之律。終未快施。瑮衡之變。旋卽繼起。梟腸獍肚。首尾相接。至於今春治獄之太緩。而王章之解弛。極矣。不逞之徒。益無懲畏馴致。今番漏網之凶孽。闖然復發。陰慝之情節旣露。大小之聲討甚嚴。躑躅之豕。伏莽之冠。若不嚴覈抵法。則何以杜禍萌而淸亂源乎。伏願殿下。廓揮乾斷。亟允三司之請焉。省疏具悉。前此他批悉諭。爾其勿辭察職。
정조 10년
正言趙鎭宅疏曰。伏以。皇穹不弔。東土無祿。我春宮邸下。奄棄賓僚。呼天頓地。何所因極。萬年承祧之托。纔屆再閏。數日撤直之擧。遽隔千秋。國事罔涯。天理難諶。臣民痛冤。愈久愈深。伏況我殿下。以聖人止慈之心。遭天倫至切之慼。悼嘉祥之無徵。痛人事之多憾。撫時增疚。因禮伸情。晩炎猶熾而奠哭頻臨。遠日伊邇而儀節必檢。雖以上慰殿宮之念。理遣是勉。其於動觸境物之際。天和易損。臣於哀隕之中。不勝焦灼之至。仍伏念。臣世受國恩。與天無極。而絲毫未報。簪紳徒襲。惟是素心願忠。作爲家計。傳相詔告。未敢忘失。不幸臣早竊科第。無補公私。眷言風樹。永孤承家之望。瞻彼雲鄕。莫報臨軒之恩。穹壤茫茫。如窮無歸。儻非我聖上。天地於臣。父母於臣。振之如春風。保之如赤子。則以臣之身家。豈復有今日乎。嗚呼。臣家之有今日。是誰之賜。天日在上。至仁至明。默運造化。曲加涵貸。始也全保。終焉蕩滌。一門再造。百口復活。生死肉骨。不足以喩此恩。枯華灰燃。不足以比此德。豈惟臣之祖與父叔。感泣殞結於幽明之際。亦必使世世子孫。爲犬馬爲葵藿。以效愛戴之誠。況在臣身。當復如何。口雖緘默。心有銘鏤。惟日夕攢手。以圖不報之報。曾不意恩渥浩蕩。若偏臣身。剪拂於跧伏之中。甄拔於希倖之外。郵官泮銜。以及郞署。節次歷踐。罔非天隕。臣每一叨承。猶恐踰濫。祗以恩出薰沐。職異淸顯。趨走竭蹶。庶效微分。雖不免輒事冒膺。而感悚之私忱彌切。陶甄之聖念愈摯。至有薇垣新命。猥及於臣。不特臣夢寐之所不到。人亦誰以是期臣哉。擧家惝怳。親戚欣聳。臣於是慙赧震駴。淸淚交逬。歷日循省。靡所自措。夫言官之任。何時不重。而顧今天彝斁絶。王綱委靡。尤宜難其人而峻其選。畀之以激揚繩糾之責。而今乃以如臣譾劣之姿。臲卼之跡。苟然充數於其間。名器玷矣。臺閣辱矣。濫竽之愧。猶屬臣身。繁纓之譏。將歸聖朝。臣若徒恃寵靈。晏然冒承。則不惟當世之士大夫。羞與之爲列。其爲仰累於成物之德。爲如何哉。噫。人臣忠愛。根於秉彝。固不係主恩之淺深。自處之輕重。而臣則猥蒙恩造。千古曠絶。反顧踪地。半世畸孤。自今至死之年。所仰望而爲命者。惟有我聖上耳。臣雖至愚至迷。猶有感戴一念。不啻如飛鳥之依入。孤根之望雨。則赴蹈湯火。尙有所甘心。彈束班行。尤豈非至願。而惟是見叨之職。非比宂散。外怵公議。內循私分。抗顔就列。終涉唐突。昨奉恩牌。自犯違傲。蠢然若不知光寵之特異。義分之莫嚴。臣罪至此。萬殞難贖。荐召之下。彌增殞越。不得已隨詣禁局。瀝血陳章。冒瀆崇嚴。仰惟聖明。德盛覆燾。化洽生成。如臣情懇。庶蒙鑑燭。伏乞聖慈。俯垂曲諒。遞臣非分之職。治臣慢命之罪。仍命選部。勿復檢擬於臺望。使公器不淆。私分獲伸。千萬幸甚。臣旣不敢以言官自居。隨衆詣臺。則沬血之願。雖結衷曲。故紙之傳。亦無其路。有臣如此。生不如死。極知僭猥。而敢效贅陳。惟聖明察焉。嗚呼。明義錄一書。卽我東之春秋也。自是書出而天經地義。賴而不墜。亂臣賊子。得以知懼。爲今日臣子者。烏可一日而不講斯義也哉。噫。丙丁以來。凶逆層生。無歲無之。愈往愈憯。此曷故焉。豈不以天網太恢。王章久屈。亂本不拔。禍蔓隨滋而然耶。噫。獜謙恒簡之一串凶腸。趾述範能之全家逆肚。言之髮豎。思之胆慄。妖腰悖領。雖卽就戮。亂魁戎首。訖未伏法。夫鄭妻之百計射日。惡極平蓋。龜柱之三案滔天。罪浮冀顯。而一天尙戴。三尺終逭。或自島而畿。或自海而陸。釀成凶謀。闖啓亂源。以致有量翼揆衡之變。蓋其治逆而不窮其本。譬猶斬草而不除其根。一賊纔殲。一賊踵生。至於國榮之沮遏大計。何等逆節。德相之四字凶言。一種陰圖。而跽斬不加。孥戮未施。或臥死牖下。或往斃獄中。唱煽湖海。幻影接跡。以致有澤白仁京之逆。此實由刑章不嚴。亂賊不戢。未見豺狼之悛革。徒致蛇豕之盤結。千變萬怪。無所不極。乃至有窮天地亘萬古所未聞所未覩之逆變。則噫嘻。痛矣。尙忍言哉。此賊出而天網絶矣。人紀斁矣。凡今日北面於殿下之庭者。孰不欲糜其死骨。啖其朽臠。殄滅其九族百口。以小洩撑天之憤。而今乃竝與适雲之例。而猶未蒙快施。孽囚而假息。惡種而待年者。已是常法之大失。輿情之愈激。及夫昨春之變。又出半年之內。則梟腸獍肚。貫通同室。凶謀逆節。印出一板。向使早允群請。夬剪根孽。疊生層出。豈至此極。思之及此。不覺腐心而痛骨也。到今窮覈之道。惟在親屬奴傔。豈容晷刻少緩。而滿庭臣子。終不能碎首力爭。感回天德。徒抱故紙。迄閱三載。看作已了之案。杳無必報之日。駸駸然入於國不國人不人之域。古今天下。寧有是哉。由是而餘醜潛滋。毒種愈肆。至於瑮福煽動。洋衡糾結。連三道而部署已定。損萬金而巢窟是營。危機急變。迫在呼吸。雖幸賴天之靈。不日除。而殲夷未訖。鉤覈未盡。刑政之乖刺。孰大於此。曾未幾何。德文諸賊。又復闖發。凶書之把捉。眞贓之綻露。在所窮治。宜施快戮。而始緩盤問之擧。遽承酌處之命。亂源終無以永杜。民志終無以底定。歷泝過境。寧不痛心。噫。在今誅討之擧。一日爲急。而準請無期。群下不忠之罪。固無所逃。然臣至愚。亦不能無憾於天地之大也。臣伏覩殿下。每以鎭安二字。了却懲討一事。試言乎旣往。則不煩王府。遽下處分者有之。始允臺啓。旋寢奉行者有之。逕許姑停。終靳勘斷者有之。以至昨夏令甲以後。擧皆懷憤莫洩。如不欲生。儻以殿下不欲聞之衷。俯諒廷臣不忍言之心。快許一允字判下。則廷臣不言。而殿下不聞矣。殿下何憚而不爲也。由是國是靡定。凶孽漸滋。不知何樣禍機。伏在何處。將使一部明義。無地可讀。臣愚死罪。不識殿下所以鎭安者。其效果安在哉。竊稽之經傳。殲厥巨魁。夏后之典也。殄滅無育。盤庚之則也。先治黨與。春秋之法也。凡此三者。義各有當。苟闕其一。未或不亂。試以今日治逆之規。反究前聖用法之意。則西甸南陸。元凶戴頭。尙可謂殲其魁乎。狼子蛇胎。餘孽易種。尙可謂殄其育乎。已停之案。未了之啓。隄防不嚴。繁徒無懲。尙可謂治其黨乎。臣誠反復於斯。終未得其說也。伏惟我殿下。姿挺神聖。學貫天人。書以道政事。春秋以治人。其於倫綱法紀。分義理權衡之際。裁酌折衷。弗遺纖巨。乃於討逆一款。前後假貸。終未免過於仁失之寬之歸。而實有歉於不易之經旨。此豈我殿下承三聖啓一治之道哉。伏願殿下。翻然改圖。廓揮乾斷。亟將三司之啓。竝下一兪之音。使大義昭揭於日月。洪基永鞏於磐泰。是臣區區之祝也。省疏具悉。諸條所陳。悉諭諸批。爾其勿辭。從速察職。
정조 10년
丙午閏七月初六日辰時。上御瑤華堂。魂宮都監堂郞。禮葬都監都廳入侍時。魂宮都監堂上徐有隣尹蓍東。郞廳洪義榮具膺李晩秀。禮葬都監都廳李鼎運。左承旨李亨元。記事官金孝建。事變假注書尹光顔。記事官李崑秀尹行任。以次進伏訖。上曰。軍士房承旨入侍。賤臣承命出。與左副承旨趙興鎭偕入進伏。上曰。濟州赴役民人等。使之來待於通化門外上謂鼎運曰。玉帛函見樣。果持入乎。鼎運曰。依下敎持入矣。上曰。長廣。爲幾尺乎。鼎運曰。贈帛函長三尺七寸五分。廣一尺六寸五分。高六寸三分。贈玉函長一尺五寸。廣五寸一分。高五寸矣。上曰。帛函之高。何至爲六寸三分乎。贈帛摺疊入之。則似無浮高之事矣。退壙中之多空闕處。最爲可悶。函高。須量宜稍減。爲好。而玉帛勿爲袱裹。直入函中。如何。有隣曰。單袱之厚。似無多。袱則仍用。爲好矣。上曰。然則用之。可也。上曰。贈玉帛。皆有石函乎。鼎運曰。玉帛則無石函矣。上曰。大抵退壙穴前之多鑿。極爲不便。明器服玩書冊櫃。則埋入於退壙左右埋安。什物櫃則竝埋於望燎石下。可也。此則安墓祭前。亦可瘞之矣。上曰。外梓室陪進日。頗紛雜云。後勿如是之意。申飭。可也。上曰。濟州民人等。今番則不爲召見。以所下祭物頒饋後。令惠廳各給回糧三斗。承旨以此意。招致慰諭後。使之出通化門外。擧哀而去。好矣。有隣曰。班次圖中。多遺漏者。當添書以入乎。上曰。添書以入。可也。上曰。燭籠軍點考。明日爲之乎。有隣曰。然矣。上曰。假別監則旬間爲之。好矣。上命書傳敎曰。今番加漆時漆工等。最有效勞。何待禮葬後施賞。令該曹取考最優例施賞。邊首朴世得。從自願免賤。上曰。魂宮鋪陳諸件。洪義榮先爲陪往。待堂上進去後。排設。可也。有隣曰。泰寧殿門鑰。受往乎。上曰。門鑰當出給。卿等竝卽爲進去。可也。上曰。壙中取土。尙今留置此中。須竝爲出付。使之覆置於魂宮後苑淨潔處。可也。蓍東曰。親臨結裹儀註。尙未啓下矣。上曰。儀註中。少退跪云云者。何也。蓍東曰。非跪字也。乃少退坐矣。上曰。少退節次。似不緊矣。孝章懿昭時親臨儀註。禮曹無之乎。蓍東曰。竝無載錄者。故今番儀註。未免草創矣。上曰。焚香之坐與立。亦有彼此之論矣。蓍東曰。以家禮備要考之。則無坐立之可以明據。而今則殿下坐。似是矣。上曰。此等處。須商確決定。且神主降坐節次。當自虞祭後爲之。捧出神主。降安于神榻倚子。爲好矣。蓍東曰。降座節次。亦不可不磨鍊矣。上曰。宗廟則無所重處。而亦有降榻節次。故慶恩國舅壽谷集中。謂神榻低而祭床高。爲不便云云矣。蓍東曰。果有此說矣。上曰。旣立焚香而又坐哭。則初何必立乎。坐焚。元無降屈之嫌矣。此等處不可不一番講定矣。蓍東曰。魂宮親臨祭享時。神主降座儀節。宜有磨鍊。且奠幣禮時三上香之坐立一節。多有左右之論。臣曹不敢擅定儀註。問議于時原任大臣在外儒臣館閣諸臣稟處。何如。上曰。依爲之。出擧條上曰。再昨有中官拿處之敎矣。初不書出云。該房承旨及當日入侍承旨。竝現告以入。可也。興鎭曰。中官拿處。何以爲之乎。上曰。今已多日。安徐。可也。命退。諸臣以次退出。
정조 10년
行都承旨沈豐之魂宮直。左承旨李亨元坐。右承旨徐鼎修坐直。左副承旨趙興鎭坐。右副承旨李祖承坐。同副承旨李泰永坐直。注書金孝建仕一員未差。假注書金祖淳仕直。事變假注書尹光顔魂宮直。
정조 10년
徐鼎修啓曰。來十一日朝參日次矣。敢稟。傳曰。停。
정조 10년
趙興鎭啓曰。來十一日。輪對日次矣。敢稟。傳曰。近日日次未受點各司。卒哭後一竝書入進參。其前則輪對。姑勿取稟。
정조 10년
傳于徐鼎修曰。都承旨前望單子入之。待下批牌招察任。
정조 10년
承旨前望單子入之。沈豐之落點。
정조 10년
以承旨房望。傳于趙興鎭曰。仍。
정조 10년
傳于沈豐之曰。魂宮都監堂郞入侍。
정조 10년
吏曹口傳政事。以李邦榮爲金海府使。
정조 10년
兵曹口傳政事。副司直單趙衍德李集斗李時秀趙城鎭。副司果單兪彦脩張至冕李師濂李濟萬姜忱朴行淳洪樂淵鄭來百宋翼孝尹光普金熙采朴基正李太亨尹序東洪義浩。
정조 10년
徐鼎修。以禮曹言啓曰。因校理李晴所啓。永祐園主峰後。中梁浦水道。從便疏瀹事。有出擧條令該曹稟處可也之命矣。園所主峯之後。旣議水道之便否。則其在事體。誠爲莫重。臣蓍東與補土堂上具善復。率相地官。同爲進去。看審形便後。更爲稟處。何如。傳曰。待卒哭後奉審。可也。
정조 10년
李祖承。以墓所都監都提調意啓曰。卽者平安道平壤居民十八人來訴。臣等以西土之最被國恩。願效一日之役。而此與島民之自前許赴者有異。則當此自願軍勿受之時。尤不宜創行無例之事。臣等以向來所下傳敎。詳細曉諭後。今方退送之意。敢啓。傳曰。果是裹糧上來者。則虛還在所軫念。除赴一日之役。可也。
정조 10년
李祖承。以司僕寺一二提調意啓曰。濟州山馬監牧官金慶林。乙巳丙午兩年條封進馬二匹。今纔上來。禾毛色別單書入。依例內廐立養之意。敢啓。傳曰。知道。
정조 10년
李祖承。以司僕寺一二提調意啓曰。濟州出來後運差備進上馬八十匹。山屯馬二百匹。駑駘馬十匹。合二百九十匹內。七匹到中路故失。一匹到陽智病留。實納馬二百八十二匹。禾毛色別單書入之意。敢啓。傳曰。知道。
정조 10년
趙興鎭。以守御廳言啓曰。本廳親牙兵右司把摠趙雲行。身病猝重。勢難察任。今姑改差。何如。傳曰。允。
정조 10년
丙午閏七月初七日辰時。上御靑陽門外幕次。頒賜貢馬時。行都承旨沈豐之。左承旨李亨元。右承旨徐鼎修。左副承旨趙興鎭。右副承旨李祖承。同副承旨李泰永。記事官金孝建。假注書金祖淳。事變假注書尹光顔。記事官李崑秀尹行任。直閣鄭大容。以次進伏訖。上曰。上等馬則牽出後列。而中等馬。置之前列。可也。上曰。今番則異於他時。故賜馬皆不爲親授。只承史都監堂郞。來待親受。除四拜受出。可也。仍頒賜承旨史官魂宮都監堂郞禮葬都監堂上大臣將臣別軍職閣臣訖。上還內。諸臣以次退出。
정조 10년
丙午閏七月初七日申時。上御瑤華堂。魂宮都監堂郞入侍時。都監堂上李性源尹蓍東。郞廳具膺李晩秀。行都承旨沈豐之。事變假注書尹光顔。記注官金健修。以次進伏訖。上曰。今日頗有秋氣矣。性源曰。夬覺涼生矣。上曰。明日結裹諸具。盡爲待令否。性源曰。已盡整備。而紅氊則未及裁剪矣。上曰。所用諸具。竝使之持入。別看役等。亦使之入來。可也。晩秀承命出。持結裹所用複衾紅氊絞索及輪臺板等諸具。與別看役李海柱金守儉丁遇泰具善德等偕入。上曰。油芚。欲臨時裁剪耶。蓍東曰。已裁置矣。性源曰。素錦褚奉安時。易致搖撼。素錦褚爲環。以紅索貫而擧之。則似好矣。上曰。依此爲之。蓍東曰。昨日轝士軍點考時進去。則大轝軍極爲齊整。隨呼輒應。各入其井。至於馬木橫杠來往板等諸軍。亦皆一依成冊。次序排立。無一闕點亂次者。極爲可幸。而但喧譁則無可禁之道矣。上曰。禮葬都監。大小轝諸儀物。皆善爲造成耶。蓍東曰。果皆善造矣。性源曰。尙衣院。係是衣襨重地。無假官經宿入直之例。而本院郞廳四人。俱差差備官。其中一員。別單中改付標。以爲入直之地。何如。上曰。依爲之。出擧條性源曰。今此動駕時。本曹郞廳侍衛及內外入直分排。極爲苟簡。正郞洪光一。諡冊差備官別單中改付標。以爲推移分排之地。何如。上曰。依爲之。出擧條上命李海柱丁遇泰等裁剪結裹所用紅氊。一如油芚裁剪之法。命都監堂上先退。上曰。埋安什物櫃一。未及着片鐵。卽率錫匠入着之。可也。晩秀曰。明器櫃片鐵。亦未及着矣。上曰。一竝爲之。仍命入都監所奉安徽旨牌。晩秀承命持入。上曰。徽旨牌。當同入於明器櫃。而木馬牌五則旣無御押。直爲燒火。可也。上曰。明日親書上字及結裹。皆有別奠。而何奠時。自內備饌耶。晩秀曰。書上字奠。當用內饌矣。上還內。諸臣以次退出。
정조 10년
丙午閏七月初七日申時。上御重熙堂。坐直承旨入侍時。右承旨徐鼎修。假注書金祖淳。記事官李崑秀尹行任。以次進伏訖。上命書榻敎曰。卿宰侍從堂上堂下罷散人員。竝敍用。仍令該曹口傳付軍職。上曰。明日開門差早。出榻敎賤臣承命出傳。上曰。注書出去。敍用傳旨書入。賤臣承命出。書傳旨持入。命退。承史以次退出。
정조 10년
行都承旨沈豐之魂宮直。左承旨李亨元坐。右承旨徐鼎修坐。左副承旨趙興鎭坐。右副承旨李祖承坐直。同副承旨李泰永坐直。注書金孝建魂宮直一員未差。假注書金祖淳仕直。事變假注書尹光顔仕。
정조 10년
親書上字後。大殿王大妃殿惠慶宮中宮殿。奎章閣藥房口傳問安。答曰。知道。
정조 10년
結裹後。大殿王大妃殿惠慶宮中宮殿。奎章閣藥房口傳問安。答曰。知道。
정조 10년
奠後。大殿王大妃殿惠慶宮中宮殿。奎章閣藥房口傳問安。答曰。知道。
정조 10년
禮曹參判前望單子入之。李秉模落點。
정조 10년
忠淸監司狀啓。老職加資抄啓。不善察飭。致有此錯誤稽滯之擧。惶悚待罪事。傳于李泰永曰。勿待罪事。回諭。
정조 10년
以忠淸監司啓本。老職加資人中。疊受越受。令該曹稟處事。傳于李祖承曰。政官待明朝。牌招開政。下批。
정조 10년
傳于李亨元曰。右副承旨入侍。
정조 10년
李祖承。以都摠府言啓曰。今日入直內三廳武兼禁軍及軍兵等。當爲中日習射。而親書上字及結裹親臨相値。不得爲之之意。敢啓。傳曰。知道。
정조 10년
徐鼎修。以禮葬都監都提調意啓曰。輪轝排設。以初九日爲之事。定奪矣。明日都監堂上郞廳。率匠手待開門入來。擧行之意。敢啓。傳曰。知道。
정조 10년
李泰永。以禮葬都監都提調意啓曰。表石前後面印本各一件。依例粧簇以入之意。敢啓。傳曰。知道。
정조 10년
李亨元。以墓所都監都提調意啓曰。丁字閣齋室修粧塗褙之役。今已告畢。匠手鱗次減去之意。敢啓。傳曰。知道。
정조 10년
丙午閏七月初八日卯時。上御瑤華堂。親臨梓室書上字結裹時。都監都提調洪樂性。長生殿都提調鄭存謙。魂宮都監堂上李性源徐有隣尹蓍東。郞廳洪義榮具膺洪元燮李晩秀。監造官李一源。宗戚執事黃仁點金峙默趙觀鎭趙應鎭洪就榮洪最榮洪後榮。工曹判書金華鎭。左通禮鄭益祚。原任提學徐浩修吳載純。檢校提學兪彦鎬。原任直提學徐有防。直提學朴祐源李秉模。原任直閣金宇鎭徐龍輔鄭東浚金載瓚。直閣鄭大容。待敎尹行任。行都承旨沈豐之。左承旨李亨元。右承旨徐鼎修。左副承旨趙興鎭。右副承旨李祖承。同副承旨李泰永。記事官金孝建。假注書金祖淳。事變假注書尹光顔。記注官金健修。記事官李崑秀。以次進伏訖。上曰。朝奠告由。當親行。承旨閣臣竝參班。書上字諸具。分付都監。使之整備以待。可也。命宗戚執事先入陳設。仁點等。以次入陳設訖。時至。上具衰服。就位。引儀引庭參百官。入就位。通禮啓請哭。上哭。百官皆哭。止哭。興。鼎修酌酒。亨元受酒。通禮導殿下。詣香案前。坐。豐之捧香盒。泰永捧香爐跪進。上三上香。興鎭進盞。祖承奠盞。上執盞。奠盞。上少退坐。大祝尹行任。進靈座之左。西向讀祝訖。通禮啓請哭。上哭。百官哭盡哀。止哭如儀訖。上曰。書上字諸具。竝入之。都監都提調以下。竝卽入來擧行。樂性等以次升堂。仁點等進詣欑室開戶。通禮導上詣梓室前。性源等捧泥金器及筆拭巾香醞以進。仁點等以雪綿子蘸香醞。洗梓室上隅。次以拭巾刷淨。上以泥金。寫上字於梓室上隅板訖。樂性等還復位。上還就位坐哭。百官哭。止哭。百官奉慰如儀訖。上命宗戚執事。撤朝奠饌。陳別奠饌。上就位哭。三上香。執盞。奠盞。哭。止哭。百官奉慰如前儀。上曰。百官姑勿出去。仍留。參結裹哭班也。上謂蓍東曰。笏記中。無親寫諸具及節次。何也。蓍東曰。親寫諸具。則非行禮節次。故不入於笏記矣。上曰。禮曹參判前望單子入之。李秉模爲禮曹參判。先入侍後謝恩。秉模進前。上曰。結裹時閾內節次。則禮曹參判立欑室前。讀笏記。以爲依此擧行之地。好矣。命都監都提調以下升堂。結裹諸具及結裹時執事人別看役李海柱金守儉具善德丁遇泰等竝入來。存謙等進詣梓室前。仁點等以巾拭梓室。還覆棺衣。將結裹。上曰。壙中三重棺衣。欲觀其尺樣之相稱與否。亦爲試覆於其上也。仁點等奉壙中棺衣。覆於其上。上曰。壙中棺衣。稍似寬闊矣。有隣曰。棺衣縫造時。比梓室尺樣。稍置剩分。故例爲少寬矣。上命還撤壙中棺衣。只留初覆棺衣一重。都監郞廳以紫吐紬複衾進。執事等以複衾橫捲。推入於梓室下兩凳之間。鳳頭別監二人入。對擧梓室下隅。執事等隨展複衾下端。承藉梓室訖。又擧梓室上隅。展複衾上端。承藉如前。乃收其裔以裹之。先掩下次掩上。次掩左次掩右。而縫合於蓋板上下及左邊訖。上曰。複衾上次用油芚。次用紅氊。可也。都監郞廳以油芚進。鳳頭別監入擧梓室如前。執事等以油芚裁割。如方函者二。合裹於複衾之上。而一藉於梓室底板。一冒於梓室蓋板。其中間交衽處。用線綴住訖。都監郞廳以紅氊進。執事等以紅氊。亦裁縫如方函樣。一藉一冒如上法。而縫綴於梓室底板四邊訖。都監郞廳以大小絞索進。執事等結絞。先結小絞。次結大絞。小絞以白布兩股糾合。爲之橫帀梓室。以結者凡七。而每絞左右。當蓋板衽合之下。作十字形。相連周帀。自成一縱絞。大絞以白布三股糾合。爲之橫帀梓室。以結者凡五。而每絞左右。當底板衽合之上。相連周帀。亦自成一縱絞。凡大小絞合十二結。而自梓室上隅以下。小絞之結。居第二第四第五第七第八第十第十二。大絞之結。居第一第三第六第九第十一。其絞索之當梓室上下邊隅處。皆以紙環承之。每結絞。命別監數人。助而結之。遂畢結大小絞如法訖。都監郞廳以輪臺板進。鳳頭別監入擧梓室如前。執事等設輪臺板於欑室正中。安梓室於其上。都監郞廳以紅綿布帶一及白布帶三條進。執事等以紅綿布帶。從結裹之上。橫結於輪臺板左右上中下圓環。又以白布帶。先用一條。中屈分半。自輪臺板下端之上。左右夾繚。至上端之上。兩末交過而下。各貫於上環。以其餘端爲曳索。次用一條。亦中屈分半。自輪臺板下端之上。左右夾繚以上。以兩末各貫中環。連貫上環。還屈之。貫於中環。以其餘端爲曳索。次用一條。亦中屈分半。自輪臺板下端之上。左右夾繚。以兩末各貫下環。連貫中環。還屈之。貫於下環。以其餘端爲曳索。都監郞廳以繡黼大棺衣進。宗戚執事。覆于梓室結裹之上。結裹訖。上命讀笏記行禮。樂性等還復位。通禮啓請哭。上哭。百官哭。止哭。仍行別奠。宗戚執事。升堂陳設。上出就位哭。三上香執盞奠盞哭。止哭。百官奉慰。竝如前儀訖。引儀引百官出。上命時原任大臣。都監堂上入侍。上曰。今日結裹善成矣。有隣曰。結裹節次無欠。誠幸矣。上曰。油芚紅氊結裹制樣。須詳載於儀軌中。用爲定式也。上曰。紅氊。自下藉裹之後。上設團樞紐結。而始乃自上覆裹。則似尤爲精緻矣。性源曰。紅氊上下。旣皆以線縫綴。則雖無團樞。似無妨矣。上曰。絞索。何其長耶。性源曰。小絞用二匹糾合。大絞用三疋糾合。故皆爲全疋之長矣。上曰。絞索。是苧布乎。性源曰。非苧布也。乃白練布。而紅白布帶。則俱是綿布矣。上曰。長生殿外梓室結裹。則誰爲之乎。存謙曰。市井中選習熟人爲之。而結裹之法。與此稍異矣。上謂領府事金尙喆曰。卿近日則能康健否。尙喆曰。近日則稍勝於前矣。上謂左議政李福源曰。卿之所患。今則良已否。福源曰。乍有減勢。故今日則自力入來矣。命諸大臣先退。上曰。大棺衣太寬闊。使丁遇泰。更爲縫綴而稍窄之。可也。上還內。諸臣以次退出。
정조 10년
丙午閏七月初八日巳時。上御重熙堂。右承旨入侍時。右承旨徐鼎修。假注書金祖淳。記事官李崑秀尹行任。原任直提學徐有防。以次進伏訖。上曰。魂宮都監郞廳一人入侍。賤臣承命出。與郞廳李晩秀入伏。上曰。輪輿板。不可獨付之於禮葬都監。魂宮都監堂郞。亦爲眼同擧行。可矣。晩秀曰。當依下敎爲之矣。上曰。香爐。洪義榮果已看審造出乎。晩秀曰。未及造出矣。泰安門墻毁撤。然後可以布輪輿板矣。上曰。予則全然忘之。汝今善爲提醒矣。今日內用若干軍。撤毁。可矣。仍命退。諸臣以次退出。
정조 10년
丙午閏七月初八日酉時。上御重熙堂。坐直承旨入侍時。右副承旨李祖承。假注書金祖淳。記事官李崑秀尹行任。以次進伏訖。上命書榻敎曰。左承旨許遞。上曰。領議政。今日扶病還第。還第後愼節。送兼春秋。知來。賤臣承命出傳。上曰。丹鳳門。今夕亦爲仍留。賤臣承命出傳。命退。承史以次退出。
정조 10년
行都承旨沈豐之魂宮直。行左承旨李在學未肅拜。右承旨徐鼎修坐直。左副承旨趙興鎭病。右副承旨李祖承坐。同副承旨李泰永坐直。注書金孝建仕一員未差。假注書金祖淳仕直。事變假注書尹光顔魂宮直。
정조 10년
傳于沈豐之曰。今番墓所齋舍。依昭寧園義烈墓例。旣造內舍。守直人。當以舍音名色釐定。而昭寧園則似自本宮給料布矣。本墓無他給料之處。當自內需司磨鍊題給。昭寧園給料式例。令墓所堂上。詳問草記事。分付。
정조 10년
傳于沈豐之曰。平壤民人等。自願赴役者。卽非裹糧來赴者。則勿令許赴矣。聞昨已赴役云。又知其裹糧遠赴。平壤民人十八人。令該都監給回糧下送。以示朝家慰恤遠民之意。
정조 10년
有政。吏批。判書兪彦鎬進。參判趙時偉牌不進。參議金宇鎭進。右承旨徐鼎修進。以李在學爲承旨。洪聖淵爲修撰。李彦祜爲副修撰。李亨元趙城鎭爲分承旨。鄭存中爲分兵曹參議。洪仁浩爲分兵曹參知。姜彙鈺爲分兵曹正郞。任長源爲分兵曹佐郞。申耆爲司僕正。
정조 10년
兵批。判書李性源病。參判趙鼎鎭病。參議尹行元入直進。參知李夔病。右副承旨李祖承進。副護軍單李章漢尹光宇。副司直單李亨元。
정조 10년
兵曹口傳政事。以李度默尹尙東爲分副摠管。蔡顯一尹壽民爲分都摠都事。
정조 10년
兵曹口傳政事。以李聖圭爲副摠管。
정조 10년
兵曹口傳政事。以李塘爲假內乘。
정조 10년
李泰永。以弘文館言啓曰。新除授修撰洪聖淵。副修撰李彦祜。竝卽牌招察任。何如。傳曰。允。
정조 10년
徐鼎修。以宗親府有司堂上意啓曰。今此王世子發靷時。及習儀時。宗臣每品十二員。例爲進參。而摠管享官。老病人員外。只是二員。以此數陪進之意。敢啓。傳曰。知道。
정조 10년
沈豐之。以禮葬都監都提調意啓曰。誌石神道碑表石。今初十日。都監堂上郞廳監造官。陪進墓所之意。敢啓。傳曰。知道。
정조 10년
刑曹啓目。粘連三陟府使徐琢修。緘辭云云。杖一百收贖。公罪。啓。依允爲旀。功議各減一等爲良如敎。
정조 10년
丙午閏七月初九日辰時。上御瑤華堂。都監堂郞入侍時。魂宮都監堂上李性源徐有隣尹蓍東。郞廳洪元燮洪義榮具膺李晩秀。禮葬都監堂上趙時俊。行都承旨沈豐之。右副承旨李祖承。記事官金孝建。假注書金祖淳。事變假注書尹光顔。記事官李崑秀尹行任。以次進伏訖。上曰。輪輿使都監。竝卽入鋪設。燭籠軍如已來待。則點考亦卽爲之。好矣。蓍東曰。班次圖中。宗戚執事。亦不入錄。今當添入於春桂坊之後矣。上曰。依爲之。性源曰。魂宮前庭。旣已排設輪輿。此後進香。則竝於萬寶門內。成班行禮乎。上曰。依此爲之。上曰。分摠府堂郞口傳差出。內乘亦爲加出一人。可也。上曰。素錦褚。使之持入。晩秀承命持入。上曰。素錦褚太大。便一欑室。誠可駭然。且輪輿上引曳之時。必有搖撼不安之患矣。仍命更入欑室前奉審。上曰。素錦褚。更爲稍小其制。使僅容梓室。則似無搖撼之患矣。命結裹時執事李海柱具善德。更出見樣。上曰。輪臺板底。爲隱穴着輪。則引曳之時。似尤易行矣。性源曰。雖不着輪。亦無難行之患矣。時俊曰。素錦褚。旣稍窄其樣。則下邊木機。以竹爲之。尤爲輕便。且奉覆之際。竹機軟韌。可以闊狹。不比木機之剛硬矣。上曰。以竹爲之。可也。上曰。素錦褚。依今下敎。使具膺卽爲主管更造。好矣。上命退。諸臣以次退出。
정조 10년
丙午閏七月初九日申時。上御重熙堂。坐直承旨入侍時。右承旨徐鼎修。假注書金祖淳。記事官李崑秀尹行任。以次進伏訖。上曰。魂宮都監堂上。禮葬都監堂上。入直人外。勿爲留待。一竝出去事。分付。賤臣承命出傳。上曰。政官出去乎。鼎修曰。已出去矣。命書傳敎曰。摠管應避之代。令該曹以在京無故人口傳差出。命退。承史以次退出。
정조 10년
丙午閏七月初九日酉時。上御瑤華堂。魂宮都監堂郞入侍時。魂宮都監堂上李性源徐有隣。郞廳李晩秀洪義榮具膺。行都承旨沈豐之。右承旨徐鼎修。假注書金祖淳。事變假注書尹光顔。記事官李崑秀尹行任。以次進伏訖。上曰。輪輿邊來往板。更鋪一層。升降處別設步階板。輪輿上又設行板。以通左右往來事。使都監擧行。上曰。聞領相所患未差云。明日賓對。勿爲來會事。分付。上曰。明日假別監點考時。通化門開門。開東時爲之。使別軍職先爲私習。卿等則不必太早入來矣。性源曰。燭籠軍點考。朝者爲之。則極爲整齊。誠幸矣。有隣曰。不待屢喚。自入行伍。眞可謂節制之軍矣。上曰。此皆士夫家奴丁。故能如是矣。點考時以主戶名。呼之乎。有隣曰。以某人奴某呼點。只大臣則不爲呼名矣。上曰。題主。何不於丁字閣爲之。而於吉帷宮爲之乎。此等處。禮判詳考以奏也。上曰。素錦褚。已改造否。膺曰。方改造矣。性源曰。素錦褚。只用於輪輿上。而奉入於肩轝及大轝之時。則初不用之云。今若以素錦褚。竝爲維結於輪臺板上。則似爲未便矣。上曰。素錦褚之頻頻覆啓。亦似煩屑。肩輿及大轝奉入時。仍爲用之。爲好矣。上命豐之。率禮葬都監監造官。奉誌文行錄以入。上曰。誌石皆善爲燔造矣。此是領相所書乎。有隣曰。然矣。上曰。禮葬都監堂上。雖使退去。而郞廳之盡爲出去。無一人留待者。誠駭然矣。郞廳使之斯速入來也。賤臣出傳命。仍命禮葬都監郞廳李命杰入侍。上命退。諸臣以次退出。
정조 10년
行都承旨沈豐之坐。左承旨李在學坐直。右承旨徐鼎修坐。左副承旨李時秀魂宮直。右副承旨趙興鎭病。同副承旨李祖承坐直。注書金孝建仕一員未差。假注書金祖淳仕直。事變假注書尹光顔魂宮直。
정조 10년
沈豐之啓曰。右副承旨趙興鎭。今日不爲仕直。卽爲牌招。何如。傳曰。待明朝牌招。
정조 10년
傳于李在學曰。右承旨入侍。
정조 10년
傳于沈豐之曰。魂宮都監堂郞。禮葬都監堂上入侍。
정조 10년
承旨前望單子入之。李時秀落點。
정조 10년
傳于徐鼎修曰。左承旨。更爲牌招。
정조 10년
傳于徐鼎修曰。同副承旨入侍。
정조 10년
李時秀。以墓所都監提調意啓曰。臣等依下敎。昭寧園守直給料式例。詳問於本宮。則守直每朔料米八斗。春秋兩等衣資布四疋。婢每朔料米六斗。春秋兩等衣資布二疋。自本宮上下云矣。敢啓。傳曰。知道。
정조 10년
李時秀。以墓所都監都提調意啓曰。平壤民人十八人。令該都監給回糧下送事。命下矣。依下敎。臣等招致平壤民人十八人。傳宣慰恤之聖諭後。各給回糧以送之意。敢啓。傳曰。知道。
정조 10년
李時秀。以墓所都監都提調意啓曰。今日退壙畢穿壙鍊正後。仍築地灰。望柱石文石馬石。次第排立。表石碑閣神道碑閣。竝安籠臺之意。敢啓。傳曰。知道。
정조 10년
李時秀。以禮葬都監都提調意啓曰。誌文神道碑表石。今日陪進。寅時到墓所。軍人等無一致傷之意。敢啓。傳曰。知道。
정조 10년
李時秀。以墓所都監都提調意啓曰。誌石神道碑表石。今日寅時量到墓所。臣等與禮葬都監堂上李在簡。眼同解封裹奉審後。誌石。丁字閣西庭設所權安。神道碑。先爲堅立之意。敢啓。傳曰。知道。
정조 10년
李時秀。以墓所都監都提調意啓曰。今日午時量。表石堅立之意。敢啓。傳曰。知道。
정조 10년
李祖承。以墓所都監都提調意啓曰。誌石正本及行錄正本。竝盛一函。埋安於魂遊石下。初燔誌石正本。別盛一函。埋安於魂遊石前三尺一寸許。誌石副本及行錄副本。竝盛一函。埋安於長明燈下。初燔誌石副本。別盛一函。埋安於長明燈前三尺六寸許後。所裹諸種。依例燒火。具別單書入之意。敢啓。傳曰。知道。昨日禮葬都監郞廳入侍時。誌文行錄。以安墓後埋安之意筵奏。故有靷日臨壙時躬審爲敎矣。今已埋安云。該郞之奏。難免昧例。當該監造官。推考。可也。
정조 10년
丙午閏七月初十日卯時。上御重熙堂。右承旨入侍時。右承旨徐鼎修。假注書金祖淳。記事官李崑秀尹行任。原任提學徐有防。以次進伏訖。上曰。同副承旨魂宮進去事。分付。賤臣承命出傳。有防曰。坡州民人等。有裹糧上來。自願赴役。而此係禁令。故不得許之矣。上曰。爲幾人乎。有防曰。十餘人上來矣。上曰。江華濟州平壤民人。旣許赴役。此亦當用一視之典矣。有防曰。聞濟州民人。卽國馬領來之漢。上京留住者。已月餘云矣。上曰。左承旨不爲仕進耶。鼎修曰。然矣。命退。諸臣以次退出。
정조 10년
丙午閏七月初十日辰時。上御瑤華堂。都監堂上入侍時。魂宮都監堂上李性源徐有隣尹蓍東。禮葬都監堂上趙時俊。行都承旨沈豐之。右承旨徐鼎修。同副承旨李泰永。記事官金孝建。假注書金祖淳。事變假注書尹光顔。記注官金健修。記事官李崑秀。原任直提學徐有防。待敎尹行任。以次進伏訖。上曰。假別監。旣已私習。都監堂上。更爲點試。而使之分左右排列於輪輿邊。以次引出。以至宣仁門內住立。而還復回入。爲好矣。上曰。同副承旨許遞。前望單子入之。出榻敎泰永退出。豐之曰。行左承旨李在學。今日不爲仕進。卽爲牌招察任。何如。上曰。依爲之。出擧條蓍東曰。習儀時服色。則不可用衰服。當以布團領爲之矣。上曰。然矣。有隣曰。習儀回還時。大轝則當直爲還奉于禮葬都監乎。上曰。返魂習儀時。先爲還奉。爲好矣。蓍東曰。班次圖。有承旨二員。而無史官矣。上曰。注書聞亦有陪從之例云。分假注書差出。無妨矣。蓍東曰。自前經宿行幸時。例有宗廟景慕宮告由之節矣。今番則何以爲之乎。敢稟。上曰。置之。可也。出擧條性源曰。分兵曹。分摠府堂郞。昨已下批矣。所帶吏隷。亦當依例加出乎。上曰。依爲之。出擧條上曰。李時秀爲承旨。牌招察任。左承旨催促出牌。使之入直魂宮也。命退。諸臣以次退出。
정조 10년
丙午閏七月初十日申時。上御重熙堂。坐直承旨入侍時。同副承旨李祖承。假注書金祖淳。記事官李崑秀尹行任。以次進伏訖。上曰。墓所都監郞廳來待。賤臣承命出傳。以全羅監司狀啓辭職上疏上送事。命書傳敎曰。數愆追尤。政宜隨事殫竭。況資是宰列。無異左遷。何必爲此例讓之擧。原疏還下送。命書傳敎曰。俄聞畿伯言。坡州民人等。裹糧上來。願赴墓役。此則許赴一日之役。依平壤民人等例。給回糧。自該道巡營。分給慰喩。下送形止。使之狀聞事。令墓所都監及畿營。知悉。命書傳敎曰。向以自願軍。勿許赴役事。揭榜宣示。而近聞赴役則雖不如例爲之。稱以負莎。絡續輸納云。名雖負莎。自願則一也。是豈當初防禁之本意。況貧殘如扈衛軍官。亦皆輸納。旣納之物。雖不還給。不可無示意之擧。各營將校及僧徒民人員役等。負莎來納者。將校則自各其營衙門給米斗。如扈衛軍官捕校僧與民及殘司員役。令賑廳亦爲給米。掖屬宮屬勿論。仍令墓所都監。區別抄出。知委各該營門衙門。卽爲擧行。一通別單書入。此後切勿輸納之意。亦令本都監捧甘申飭。明日或有輸納者。此則無異令前。還給反有弊。受置後。一體給米事。分付。大抵浮莎之役。尙多未了云。事勢所拘。何必較絜於容費之比前過多。原物力區劃外。稱以浮莎所用。以廟役次儲置貢米中。量宜磨鍊輸送。使王言毋至失實。國體毋歸苟艱事。令該廳該都監。亦爲知悉。命書傳敎曰。擔役效勞。渠輩爲最。自願負莎。數至千五百。豈可無拔例示意之擧。太學典僕等。勿爲給米。懸房贖五日除給事。分付本館。一二堂上。皆兼都監堂上。明日通化門外。招致宣布後。草記。命書傳敎曰。自願負莎人等。已有給米之命。而其中訓局卜馬軍。與自願有異。待畢役後。令本營量宜施賞後。草記。僧徒中。間有外邑寺刹。如已下去。自該廳行會該道。比京司員役。加數題給。畿邑所在僧徒。部字內外。皆令本道擧行。形止狀聞事。惠堂知悉。分付。上曰。守廳承旨。招致五軍門將校兵戶工三曹惠廳京兆畿營吏。卽爲分付。一通謄出。卽令訓局將校。往傳于墓所都監。可也。賤臣承命出傳。命退。諸臣以次退出。
정조 10년
行都承旨沈豐之坐。行左承旨具明謙未肅拜。行右承旨李在學坐。左副承旨李時秀魂宮直。右副承旨趙興鎭坐直。同副承旨李祖承坐直。注書金孝建仕一員未差。假注書金祖淳仕直。事變假注書尹光顔魂宮直。
정조 10년
李在學啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 10년
李在學啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 10년
傳于沈豐之曰。左承旨與墓所都監都廳入侍。
정조 10년
以副修撰李彦祜牌不進罷職傳旨。傳于李在學曰。只推。
정조 10년
以韓山郡守金思義等拿處傳旨。傳曰。韓山郡守。係是已遞之窠。有難等待其照律。徒貽曠官之弊。該郡守金思義改差。令該曹口傳擇差。
정조 10년
吏曹口傳政事。以金聖規爲韓山郡守。
정조 10년
傳于李時秀曰。魂宮都監堂郞入侍。
정조 10년
傳于趙興鎭曰。同副承旨入侍。
정조 10년
兵曹口傳政事。以趙圭鎭爲禁軍別將。
정조 10년
沈豐之。以奉常寺都提調意啓曰。東籍親耕田所種。皮黍皮粘粟皮稷三種。今閏七月念後。當爲成熟之意。敢啓。傳曰。攝刈。
정조 10년
沈豐之。以成均館同知館事意啓曰。擔役效勞。渠輩爲最。自願負莎。數至千五百。豈可無拔例示意之擧。太學典僕等。物爲給米。懸房贖五日除給事。分付本館。一二堂上。皆兼都監堂上。明日通化門外。招致宣布後。草記事。命下矣。臣等依下敎。通化門外。招集典僕等。以聖敎內辭意。一一宣布之意。敢啓。傳曰。知道。
정조 10년
李祖承。以墓所都監都提調意啓曰。依下敎。昨日神道碑表石奉安時。付役擔軍四十名。元雇價外。從優加給之意。敢啓。傳曰。知道。
정조 10년
趙興鎭。以訓鍊都監禁衛營御營廳言啓曰。御營廳字內。內司僕南邊宮墻頹毁處。今已畢築。把守軍兵。還入直所之意。敢啓。傳曰。知道。
정조 10년
李祖承。以漢城府言啓曰。江華府市民三十四名。今方上來。自願轝士之役矣。相考府上謄錄。松都市民。則在前果有添用於引曳軍之事。而本府則元無此例。況今番自願軍。勿許赴役之特敎。不啻嚴截。故以此意。多般曉諭。使之退去。而渠輩縷縷號訴。無意還歸。冒雨徊徨於府門之外。依月前本府坊民例。許赴於墓所一日之役事。分付都監。何如。傳曰。允。許赴一日之役。令本都監慰諭下送。待下去。仍令該留守各人等處。各給米二斗。可也。
정조 10년
李祖承。以義禁府言啓曰。京畿監司徐有防狀啓。據宣惠廳粘目內。韓山郡守金思義。富平前府使李潊等。憑閱處之事。傳旨啓下矣。李潊。今方待命。卽爲拿囚。而金思義。時在任所云。依例發遣府羅將。拿來。何如。傳曰。李潊。以本律勘放。金思義。待待命拿囚。
정조 10년
刑曹啓目。粘向保寧前縣監孫碩周。堤川縣監李熻。俱是朝官。移義禁府處之。何如。判付啓。與他道冥無異同。拿處分揀。兩邑守令及他道同罪守令。竝推考爲良如敎。
정조 10년
丙午閏七月十一日辰時。上御重熙堂。軍士房承旨入侍時。右副承旨趙興鎭。假注書金祖淳。記事官李崑秀尹行任。以次進伏訖。上曰。承旨之病。今已夬差乎。興鎭曰。尙未夬差。而連日病狀。極爲惶悚。故今日則仕進矣。上曰。所苦。何祟。興鎭曰。近來暑熱之症矣。上曰。分兵曹參議有肅拜。而分承旨則無謝恩之例耶。興鎭曰。竝無謝恩云矣。上曰。吏曹隨駕官單子入之。賤臣承命出。回奏曰。大臣及百官。皆未停當。故單子未及修整云矣。命退。承史以次退出。
정조 10년
丙午閏七月十一日巳時。上御重熙堂。右承旨入侍時。右承旨徐鼎修。假注書金祖淳。記注官承膺祚。記事官尹行任。以次進伏訖。上曰。再明習儀時。通化門前路。當狹窄難容。故雖曾經春桂坊及陪從百官。如非陪衛者。欲令直詣板廛屛門成班。待大轝至。仍爲陪衛之地。如此。則紛沓之弊。似當少勝矣。鼎修曰。若然。可無人馬雜沓傷損之歎矣。命書傳敎曰。右承旨許遞。前望單子入之。命退。諸臣以次退出。
정조 10년
閏七月十一日未時。上御瑤華堂。齋室都監堂郞入侍時。魂宮都監堂上李性源徐有隣尹蓍東。郞廳具膺李晩秀。左副承旨李時秀。事變假注書尹光顔。記事官金珍恪。以次進伏訖。上曰。虞祭亦於吉帷宮行事云。吉帷宮卽權設之處。無異露次。虞祭直於丁字閣行之。似亦無妨矣。蓍東曰。處所各異。虞祭之行於丁字閣。於禮意似不然矣。上曰。虞主。旣與神帛同奉。則神返室堂之前。丁字閣與吉帷宮。恐無異矣。蓍東曰。初雖同奉。而旣已立主之後。則事體自別矣。上曰。然則虞祭。行於齋室。何如。蓍東曰。題主之後。卽爲行事。似不當遠就齋室。吉帷宮善爲鋪設。則無異堂屋矣。上曰。吉帷宮排設。何司主管乎。膺曰。典設司爲之。先設大幕次。次設小次。而鋪設靈座於其中矣。上命書傳敎曰。今番壙制。比前例差小。退壙只以玉帛及哀冊分奠。如服玩明器及書冊櫃。壙旁從便埋安事。已有筵敎矣。朝聞墓所都廳言。服玩等埋安處。預穿以待云。誌文。昨已埋安。則服玩明器之先期埋安。揆以禮意。似無大悖。再明日魂宮都監堂郞。陪進埋安以來。什物櫃。亦令同日陪進。埋安於望燎石下事。分付。上曰。發靷時儀節。易致亂次之患。不可無主管贊笏之人。丙申則李秉模。時爲都廳主管矣。有隣曰。李秉模方帶禮堂。今番亦爲贊笏。似好矣。上曰。禮堂不可爲贊笏之任矣。命書傳敎曰。啓殯以後。至發靷儀節繁多。易致失次。擧行儀節及陳列班次。合作笏記。曾經春坊中。實預差各一人。以執事塡差。使之贊笏事。分付。蓍東曰。誕日進上時。東宮物膳。今伏承置之之下敎。以此知委諸道。何如。上曰。依爲之。出擧條蓍東曰。慶科以八月推擇行會矣。期日漸近。不可不更爲稟定。何以爲之乎。上曰。勿施。可也。出擧條有隣曰。大轝前燭籠所入燭子。一丁則太不足云。以三丁磨鍊。何如。上曰。依爲之。元定數爻外。勿爲更捧於義盈庫。分定於禁御守摠諸營門。可也。命退。諸臣以次退出。
정조 10년
行都承旨沈豐之魂宮別入直。行左承旨具明謙坐直。行右承旨李在學坐。左副承旨趙興鎭坐。右副承旨李祖承坐直。同副承旨未差。注書金孝建仕直一員未差。假注書金祖淳仕。事變假注書尹光顔魂宮別入直。
정조 10년
承旨前望單子入之。朴天衡落點。
정조 10년
承旨前望單子入之。尹行元。分承旨洪明浩落點。
정조 10년
以留都。何大臣議稟。傳于李祖承曰。金領府事留都。
정조 10년
以發靷儀註。傳于李祖承曰。靈轝到廟前路。舁士回轝北向。安于褥席。蓋朝祖之意也。禮固然。至於神輦之亦用上儀。殊未知妥當。神將返堂。義無可辭。雖不敢高握戞過。亦不宜北向回奉。但以舁士低握以過。似合禮意。卿等之見。何如。卽爲草記稟處。
정조 10년
以返虞儀註。傳于沈豐之曰。以此儀註觀之。竢立主奠畢。卽爲返虞之故。自吉帷宮奉還。而今番則旣經宿幕帷一漢。無異露次。揆以禮意。終未妥當。卿等更考可據儀軌稟處。
정조 10년
傳于趙興鎭曰。魂宮都監堂郞入侍。
정조 10년
兵曹口傳政事。李喆模爲分兵曹參知。趙瑗爲司僕僉正。
정조 10년
傳于李祖承曰。兵曹堂上未差之代。令該曹口傳差出。待下批牌招察任。
정조 10년
吏曹口傳政事。以柳誼爲兵曹參知。